medieval-data/medieval-letters huggingface dataset:
LXVI.  Wibaldo abbati Corbeiensi ejusque successoribus monasterium Werbense subjicit.   (In territorio Tusculano, Jun. 15.) [MARTEN.,  Ampl. Collect.,  II, 619.]
Author: Adrianus IV

ADRIANUS episcopus, servus servorum Dei, dilecto filio WIBALDO Corbeiensi abbati, salutem et apostolicam benedictionem.

Sacrosancta Romana Ecclesia, si quando aliquam ecclesiarum ad jus suum specialiter pertinentium ita in temporalibus et spiritualibus prospexit attritam, ut nisi major ei alterius personae sollicitudo adesset, in statum suum relevari non posset, illis personis ad earum curam habendam vices suas committere consuevit, quae et sinceritate devotionis sibi viderentur astrictae, et ad relevandum statum illorum honestae, ac scientia idoneae apparerent. Inde est quod probitatem tuam, dilecte in Domino fili Wibalde abbas, devotionem quam erga matrem tuam sacrosanctam Romanam Ecclesiam habere dignosceris, attendentes, monasterium de Werbe, quod ad jus beati Petri specialiter pertinet, et in temporalibus et spiritualibus non modicum dignoscitur imminutum, cum advocatia et omnibus pertinentiis suis tibi et per te commisso tibi monasterio Corbeiensi committimus, et sub tuo et tuorum successorum regimine perpetuis temporibus statuimus permanere. Ita quidem ut duos aureos inde singulis annis nobis nostrisque successoribus persolvere debeatis. Nulli ergo hominum liceat hujus nostrae confirmationis et concessionis paginam temerario ausu infringere, aut aliquibus molestiis contraire. Si quis autem id attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum in territorio Tusculano Idus Julii.
LXVII. [  Arnoldo] archiepiscopo Moguntino mandat ut monasterium Werbense a Bobbonis comitis injuriis tueatur.  (In territorio Tusculano (?), Jul.)[  Ibid.,  col. 620.]
Author: Adrianus IV

ADRIANUS, servus servorum Dei, dilecto in Christo filio Moguntino episcopo, salutem et apostolicam benedictionem.

Praedecessorum nostrorum vestigia imitati, abbatiam de Werbe, ad jus et proprietatem beati Petri specialiter pertinentem, dilecto filio Wibaldo Corbeiensi abbati regendam custodiendamque commisimus, sperantes quod ejus prudentia, auctore Domino, accipiat incrementum. Verum quia comes Bobbo, qui ejus advocatiae se asserit advocatum, coenobium Werbense et praefatum abbatem variis inquietatibus perturbare minatus est, districtioni tuae mandamus atque praecipimus, ut eum districte commoneas, quatenus ab abbatis et coenobii infestatione quiescat. et si tuis parere commonitionibus contumaciter et superbe contempserit, canonica eum censura coercere procures.
LXVIII.  Rainerio Senensi episcopo fundum in monte Bonizi ad ecclesiam aedificandam sub annuo censu concedit.   (Ap. civitatem Castellanam, Jul. 21.) [MURATORI,  Antiq. Ital.,  V, 811.]
Author: Adrianus IV

ADRIANUS episcopus, servus servorum Dei, venerabili fratri RAINERIO Senensi episcopo, ejusque successoribus canonice substituendis in perpetuum.

Cum ex injuncto nobis a Deo summi pontificatus officio, cunctis Christi fidelibus debeamus nos exhibere propitios, et ipsos in suis postulationibus exaudire, praesertim fratribus nostris episcopis oportet nos paterna sollicitudine providere, et eos in ipsa operis exhibitione ampliori affectu diligere charitatis. Quocirca, venerabilis in Christo frater, Raineri episcope, tuis justis postulationibus gratum impertientes affectum, fraternitati tuae duximus concedendum, ut in fundo, quod dilectus filius noster nobilis vir Guido comes in monte Bonizi beato Petro, et nobis, qui vicem ejus, licet indigni, gerimus, dignoscitur concessisse, liceat tibi ecclesiam construere, et constructam sine contradictione aliqua consecrare, clericosque in ea juxta tuae voluntatis arbitrium ponere, et libere ordinare. Sane ut haec nostra concessio majorem in posterum obtineat firmitatem, auctoritatis nostrae praesidio ipsam duximus confirmandam, et praesentis scripti pagina muniendam. Statuimus autem ut quicunque de tua dioecesi ad locum illum transierint, in omnibus spiritualibus tibi tantum et successoribus tuis debeant respondere, et eamdem, quam prius, habeatis potestatem. Caeterum ad hujusmodi nostrae concessionis et confirmationis indicium, unum byzantium nobis, nostrisque successoribus annis singulis persolvetis. Decernimus ergo ut nulli omnino hominum liceat hanc paginam nostrae concessionis et confirmationis ausu temerario infringere, vel ei aliquatenus contraire. Si qua vero, etc. Ego Adrianus catholicae Ecclesiae episcopus. Ego Hubaldus presbyter cardinalis titulo Sanctae Praxedis. Ego Manfredus presbyter cardinalis titulo Sanctae Savinae. Ego Ubaldus presbyter cardinalis titulo Sanctae Crucis in Hierusalem. Ego Joannes presbyter cardinalis Sanctorum Joannis et Pauli titulo Pammachii. Ego Joannes presbyter cardinalis titulo Sanctorum Silvestri et Martini. Ego Joannes diaconus cardinalis Sanctorum Sergii et Bacchi. Ego Bernardus presbyter cardinalis titulo Sancti Clementis. Gerardus diaconus cardinalis Sanctae Mariae in Via Lata. Data apud civitatem Castellanam per manus Rolandi, sanctae Romanae Ecclesiae presbyteri cardinalis et cancellarii, XII Kal. Augusti, indictione III, Incarnationis Dominicae 1155, pontificatus vero domni Adriani papae IV, anno primo. Desideratur bulla plumbea.
LXXI. [  Stephano] Metensi, Henrico Tullensi, A [lberto] Virdunensi episcopis Hillinum archiepiscopum Trevirensem per universum Teutonicum regnum sedis apostolicae legatum constitutum nuntiat.   (Alatri, Oct. 7.) [D. BOUQUET,  Recueil,  XV, 672.]
Author: Adrianus IV

ADRIANUS episcopus, servus servorum Dei, venerabilibus fratribus S. Metensi, HENRICO Tullensi, et A. Virdunensi episcopis, et dilectis filiis abbatibus, praepositis, decanis et universis ecclesiasticis personis, aliisque Dei fidelibus per Trevirensem archiepiscopatum constitutis, salutem et apostolicam benedictionem.

Quanto venerabilis frater noster Hillinus Trevirensis archiepiscopus a suae promotionis tempore majorem sacrosanctae Romanae Ecclesiae reverentiam et subjectionem impendit, tanto nos, quod in ea, licet immeriti, ministramus, eum specialius inter alios Ecclesiae filios, duximus honorare, et ipso effectu operis indicante ampliori nexu diligere charitatis. Et ideo communicato fratrum nostrorum consilio ei per universum Teutonicum regnum vices nostras indulsimus, ut ibi legationis officio apostolicae sedis auctoritate fungatur, plenariam a nobis recipiens potestatem, quaecunque fuerint corrigenda corrigere, et quae ordinanda viderit, ordinare. Cum autem vos jure metropolitico eidem fratri nostro subjecti debeatis et obedientes existere, et omnimodam ei devotionem ac reverentiam exhibere, universitati vestrae per apostolica scripta mandamus, quatenus ei tanquam apostolicae sedis legato, et cui vices nostras in hac parte duximus indulgendas, jure legationis studeatis, sicut nobis ipsis, specialius et diligentius inter alios obedire, et his, quae in episcopatibus vel parochiis vestris corrigere vel ordinare voluerit, contraire nullatenus praesumatis. Datum Alatri Nonis Octobris.
LXXII.  Ad abbatem et fratres Vizeliacenses.   (Beneventi, Nov. 21.) (MANSI,  Concil.,  XXI, 815.]
Author: Adrianus IV

ADRIANUS episcopus, S. S. Dei, dilectis filiis abbati et universis fratribus Vizel., salutem et apostolicam benedictionem.

Quanto monasterium vestrum ad jus B. Petri specialius dignoscitur pertinere, tanto ad dirigendum et ampliandum statum ipsius attentius nos convenit laborare. Pervenit autem ad nos, dilecte in Domino fili abbas, te tabulam nummulariorum contra tenorem privilegiorum apostolicae sedis Simoni de Silviniaco in primordio tuae praelationis, cum nondum tibi eorumdem privilegiorum tenor innotuisset, reclamantibus fratribus tuis concessisse; unde quia nec bona vestri monasterii aliqua levitate diminui, nec privilegia praedecessorum nostrorum patimur violari, per praesentia scripta vobis mandamus, quatenus si ita se res habet de tabula, illam ad manus vestras et proprietatem Ecclesiae velociter revocetis, et quae ad proprietatem monasterii pertinent, donare, vendere, vel quomodolibet alienare nullatenus praesumatis. Alioquin graviter in vos noveritis vindicandum. Datum Beneventi, XI Kalendis Decembris.
LXXIII.  Ad Turonensem archiepiscopum.--Ut amice componat cum episcopo Dolensi.   (Beneventi, Dec. 20.) [D. BOUQUET,  Recueil,  XV, 672.]
Author: Adrianus IV
Date:  [Hugonem]

Ad hoc summi pontificatus officium nobis est, Domino disponente, commissum, ut universos Christi fideles, in quantum cum Deo possumus, in suo debeamus jure fovere, et unicuique nos oporteat propriam justitiam conservare. Inde est quod controversiam, quae inter te et venerabilem fratrem nostrum H. Dolensem archiepiscopum de suffraganeis episcopis diutius agitatur, nos volentes mediante justitia, Deo propitio, terminare; fraternitati tuae per apostolica scripta mandamus, quatenus vel cum praedicto fratre nostro archiepiscopo de suffraganeis amicabili pactione componas, vel usque ad proximam festivitatem Omnium Sanctorum plenam ei exhibiturus vel recepturus justitiam apostolico te conspectui repraesentes; sive decanum ecclesiae tuae et alios sufficientes responsales usque ad proximum terminum non differas destinare. Volumus enim ut, nostro interveniente judicio, utraque pars in audientia nostra suam justitiam consequatur.

Datum Beneventi, XIII Kalendas Januarii.
LXXIV.  Ad universos clericos et laicos per Dolensem provinciam constitutos.--Confirmat sententiam Hugonis archiepiscopi in malefactores et occupantes bona ecclesiastica latam.   (Beneventi, Dec. 20.) [  Ibid.,  p. 673.]
Author: Adrianus IV

Quoties a fratribus nostris archiepiscopis vel episcopis, et ab aliis ecclesiarum praelatis in malefactores et jura ecclesiastica occupantes sententia prorogatur, convenit nos eamdem sententiam ratam habere; et ut ipsa firmius observetur omni tempore, oportet nos eam apostolicae sedis auctoritate firmare. Inde est quod universitatem vestram volumus non latere, quod nos excommunicationis sententiam, quam venerabilis frater noster Hugo Dolensis archiepiscopus in Joannem Dolensem et in caeteros archiepiscopatus sui jura per violentiam usurpantes canonice promulgavit, seu etiam promulgaverit, nos ratam et firmam habemus, et eam robur firmitatis perpetuae usque ad condignam satisfactionem decernimus obtinere.

Datum Beneventi, XIII Kalendas Januarii.
LXXV. [  Balduino] Hierosolymitanorum regi praecipit ut et pecuniam et navem per ejus homines ablatam civibus Januensibus restitui jubeat.   (Beneventi, Nov.-Dec.) [Caffari,  Annal. Genuens.,  ap. MURATORI,  Rer. Ital. Script.,  VI, 266.]
Author: Adrianus IV

ADRIANUS episcopus, servus servorum Dei, illustri Hierosolymitanorum regi, salutem et apostolicam benedictionem.

Ad hoc in eminenti sedis apostolicae specula, divina sumus disponente gratia constituti, ut nostrae considerationis oculum ad universas mundi partes extendere debeamus, et ut ea, quae contra justitiae tramitem, et ordinis rationem commissa esse noscuntur, nos oporteat attentius emendare. Dilecti autem filii nostri Januenses cives directa nuper ad nos quaestione monstrarunt, quod homines tui pecuniam et navem, in qua ipsa pecunia ferebatur, eis, nulla rationabili causa interveniente, per violentiam abstulerint, et usque in praesens, sicut nobis dicitur, detinere praesumunt. Unde si tuae nobilitatis industria provida consideratione pensasset, quae damna, quot incommoditates, quot etiam scandala terrae tuae, et regno tibi commisso hujus occasione rapinae valeant provenire, cum Januensis civitas gloriosa, et inclyta in remotis mundi partibus potentissima habeatur, nobis etiam non admonentibus debueras effecisse quod omnia quae injuste et per rapinam ablata sunt, praedictis Januensibus essent in integrum restituta. Ne igitur iidem Januenses, aliique versus te, vel fideles tuos habeant ulterius materiam conquerendi, nobilitati tuae per apostolica scripta praecipientes mandamus, quatenus, sicut benedictionem et gratiam sacrosanctae Romanae matris tuae Ecclesiae desideras retinere, pecuniam similiter et navem memoratis Januensibus facias absque ulla diminutione restitui. Si enim super eodem negotio ad aures nostras querimonia ulla pervenerit iterata, facere non poterimus, quin in terram tuam pro ipsius detentione rapinae gravius vindicemus. Nihilominus etiam dilectioni tuae praesentium auctoritate mandamus, ut vicecomitatum Accaronis, et alia jura, quae ad Januensium jus pertinere noscuntur, eos de caetero pacifice possidere, et sine ulla inquietatione permittas. In eodem modo scriptum est Tripolitano comiti Antiocheno principi sub excommunicationis poena; Antiocheno patriarchae etiam per apostolica scripta praecepit, ut principem Antiochenum excommunicaret, nisi praedicta adimpleret. Scripsit etiam episcopo Bituricensi, Agathensi, et Neumasiensi, ut Bernardum Attonis, et Biterrenses, et Agathenses excommunicationis vinculo ferirent, ut pecuniam nostris Januensibus ablatam in integrum redderent. Et dum legatus Januensium ab apostolico postulabat licentiam, apostolicus quemdam tradens annulum sic dixit: « Istud sit signum dilectionis, et gratiae nostrae, et apostolicae sedis inter nos et Januenses in perpetuum et tibi legato praedictum annulum tenenti sit pignus apostolicae amicitiae et gratiae.
LXXVII.  Ad monachos Corbiniacenses pro reformatione monasterii.   (Beneventi.) [  Gall. Christ. nov.,  IV, Instrum., 90.]
Author: Adrianus IV

ADRIANUS episcopus, servus servorum Dei, dilectis filiis universo capitulo Corbiniacensis monasterii, salutem et apostolicam benedictionem.

Qui Pharaoni submerso colla meruerunt ab Aegyptiorum servitute auxilio divino eripere, qui mare Rubrum jam videntur sicco vestigio pertransisse, solliciti debent attendere, ne callidis suggestionibus diaboli subvertantur, et desiderent ad Aegyptiorum remeare cibaria, cum manna coeperint fastidire. Spiritalis enim cibus illis solum nauseam generat, qui diabolica fraude decepti in Domini servitio inveniuntur remissi vel tepidi, quos Scriptura praedicat ab ore Domini utique evomendos, quia nec frigidi possunt nec calidi reperiri. Haec ideo dicimus, filii, quoniam vigor monastici ordinis intra vestri monasterii claustrum secundum B. Benedicti Regulam non ea qua convenit diligentia observatur, nec quidam vestrum illa student peragere per quae debeant omnipotenti Deo complacere. Ne igitur in vanum videamini currere, sic currite, filii, ut possitis bravium aeternae haereditatis acquirere et cum B. Benedicto mercedem recipere sempiternam. Ut autem hoc plenius et perfectius possitis peragere, universitati vestrae per apostolica scripta mandamus quatenus dilecto filio nostro Hu. abbati vestro debitam studeatis obedientiam et reverentiam exhibere et ad reformandam in commisso sibi monasterio religionem ita ipsi auxilium et consilium tribuatis, ut vobis cooperantibus possit in ipso religionis regulam reformare et ad statum reducere bonitatis. Ad haec praesentibus litteris scire vos volumus, quod si quis vestrum supradicto filio nostro in reformanda religione in commisso sibi monasterio seu in aliis quae secundum Deum ibidem fuerint ordinanda, contumax et rebellis exstiterit, sententiam quam in eum idem filius noster abbas vester propter hoc canonice promulgaverit, nos, auctore Deo, ratam habebimus et ipsam usque ad condignam satisfactionem faciemus inviolabiliter observare. Datum Beneventi.
LXXX.  Ad Bracarensem archiepiscopum.--Ut Toletano primati pareat.   (Beneventi, Jan. 19.) [MANSI,  Concil.,  XXI, 819.]
Author: Adrianus IV

Si quanta sit obedientiae virtus debita vigilantia cogitares, et quantum ipsa utilitatis afferat intenta curares sollicitudine circumspicere: venerabili fratri nostro JOANNI, Toletano archiepiscopo, ita studeres debitam reverentiam et obedientiam exhibere, quod tuae devotionis sinceritas tam in conspectu Domini, quam in oculis hominum, commendabiliter appareret. Caeterum in hoc videris et humilitatis amisisse sententiam, et a justitiae tramite deviasse; quod ei, nescimus quo supercilio, negligis et despicis obedire. Ne igitur praesumptionis aut contumaciae ulterius arguaris, fraternitati tuae per apostolicam sententiam mandamus; quatenus praed. fratri nostro Toletano archiepiscopo, cui in toto Hispaniarum regno confirmavimus apostolica auctoritate primatum, debitam reverentiam, tanquam primati tuo, et omnimodam subjectionem impendas. Alioquin suspensionis sententiam, quam dilectus filius noster Hyacinthus diac. cardin. apostolicae sedis legatus in te noscitur promulgasse, ratam et firmam habemus: et eam robur perpetuae firmitatis statuimus obtinere. Nos enim praedecessorum nostrorum felicis memoriae, Eugenii, et Anastasii, Romanorum pontificum, vestigiis inhaerentes: secundum sententiam memorati filii Hyacinthi cardinalis, nisi ad praefatum archiepiscopum cum omni humilitate accesseris, et ei de caetero curaveris obedire, ab omni pontificali officio te jubemus esse suspensum, et omnes suffraganeos tuos ab obedientia personae tuae absolvimus.

Datum Beneventi, XIV Kal. Februarii.
LXXXI.  Theobaldum episcopum, C. decanum et universum capitulum Ecclesiae Parisiensis laudat quod Hugoni cancellario praebendae redditum in Ecclesia Parisiensi concesserint.   (Beneventi, Jan. 20.) [MANSI,  Concil.,  XXI, 804.]
Author: Adrianus IV

ADRIANUS episcopus, servus servorum Dei, venerabili fratri T. episcopo, et dilectis filiis C. decano, et universo capitulo Parisiensis Ecclesiae salutem et apostolicam benedictionem.

Gratum et acceptum habemus, et dilectionem vestram de provisione illorum, quae ad promovendas utilitates ecclesiasticas pertinent, non modicum commendamus, quod dilecto filio nostro Hugoni, charissimi filii nostri Ludovici Francorum regis cancellario, praebendae suae redditus in vestra Ecclesia concessistis. Unde nos concessionem ipsam ratam habentes, et auctoritate apostolica confirmantes, per praesentia vobis scripta mandamus, quatenus redditus ipsos ei ubicunque fuerit faciatis integre assignari. Ut et ipse vobis, et Ecclesiae vestrae inde semper existat obnoxius, et nos petitiones vestras libentius admittere debeamus. Datum Beneventi, XIII Kal. Februar.
LXXXIII.  Joanni archiepiscopo Toletano Hispaniarum primatum asserit.   (Beneventi, Febr. 9.) [MANSI,  Concil.,  XXI, 818.]
Author: Adrianus IV
Date:  [ f. primatum

eccles. Tolet. noscitur indulgeri]

ADRIANUS episcopus, servus servorum Dei, venerabili fratri JOANNI Toletano archiepiscopo, salutem et apostolicam benedictionem.

Cum pro negotiis commissae tibi ecclesiae imminentibus fraternitas tua nostro se conspectui praesentasset, a sede apostolica, quae justa petentium vota semper consuevit admittere, suppliciter postulavit, antecessorum nostrorum felicis memoriae Paschalis, Callisti, Honorii et Eugenii, privilegium sibi et litteras innovari; in quibus, Hispaniarum primatem Toletanae ecclesiae nosci indulgeri . Nos autem, quia te sincera in Domino charitate diligimus, et personam tuam, quia inconcussa est columna ecclesiae et firmamentum, quibuscunque modis convenit, proposuimus honorare: postulationem tuam duximus admittendam, et desiderium tuum effectu suo passi non fuimus defraudari. Unde communicato fratrum nostrorum consilio, apostolicae sedis auctoritate statuimus, ut vestrae propositae petitionis indictum debeat privilegium simul cum litteris innovari: et sicut ecclesia tua ex antiquo habuit in tota Hispaniarum regione primatum, sic tu, et ecclesia Toletana, cui, Domino auctore, praeesse dignosceris, eumdem primatum debeas super omnibus in perpetuum obtinere. Adjicientes ut privilegium quod frater noster Pelagius Compostellanus archiepiscopus, a praedecessore nostro bonae memoriae Anastasio papa dicitur impetrasse, nullas habeat vires inposterum, nec aliquod tibi debeat praejudicium irrogare; sed privilegium jam dicti antecessoris nostri sanctae recordationis Eugenii papae tibi super concessione primatus indultum, illi modis omnibus praejudicare decernimus: praesertim cum illud Anastasii, neque de communi, neque de sanioris partis fratrum consilio fuisset elicitum. Decernimus itaque ut ipse Compostellanus archiepiscopus, sive reliqui Hispaniarum pontifices, tibi tanquam primati suo, et successoribus, obedientiam de caetero, et subjectionem jure primatus impendant; et dignitas ipsa tibi, tuisque successoribus, semper firma permaneat, et perpetuis temporibus illibata. Statuimus ergo ut nulli omnino hominum liceat hanc nostrae concessionis et confirmationis paginam ausu temerario infringere, vel ei aliquatenus contraire. Si quis autem hoc attentare praesumpserit, indignationem omnipotentis Dei, et beatorum Petri et Pauli apostolorum ejus, se noverit incursurum. Datum Beneventi, V Idus Februarii.

Notes: (videlicet quod jure primatus
non debeat tibi esse subjectus)
LXXXIV.  Privilegium pro parthenone Paraclitensi.   (Beneventi, Febr. 13.) [Opp. Abaelardi, p. 354.]
Author: Adrianus IV

ADRIANUS episcopus, servus servorum Dei, dilectis in Christo filiabus HELOISSAE abbatissae, caeterisque sororibus Paracleti, salutem et apostolicam benedictionem.

Et injuncti nobis a Deo apostolatus officium nos impellit, et bonae vestrae conversationis odor hortatur justis postulationibus vestris benignum impertiri consensum, et quae ad utilitatem et quietem vestram pertinent libenti animo adimplere. Eapropter, dilectae in Domino filiae, laboribus vestris providere volentes, sepeliendi apud abbatiam vestram tum fratres vestros proprium non habentes, liberam vobis, et iis quae post vos successerint, licentiam auctoritate apostolica indulgemus. Nulli ergo omnino hominum liceat hanc paginam nostrae constitutionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei, et beatorum Petri et Pauli apostolorum ejus se noverit incursurum. Datum Beneventi, Id. Februarii.
LXXXV.  Ad Hillinum archiepiscopum Trevirensem.   (Beneventi, Feb. 15.) [GUENTHER,  Cod. diplom.,  353.]
Author: Adrianus IV

ADRIANUS episcopus, servus servorum Dei, venerabili fratri HILLINO Trevirensi archiepiscopo, apostolicae sedis legato, salutem et apostolicam benedictionem.

Gravia quaedam et quae nec sine admiratione audimus, nec sine mentis nimio dolore referimus de venerabili fratre nostro. Ar. Maguntino archiepiscopo ad nostram audientiam pervenerunt, quae irrequisita et incorrecta nec apostolicae sedis, cui, Deo auctore, praesidemus auctoritas, necaequitatis, et justitiae vigor relinquere nos permittit. Venientes siquidem ad nostram praesentiam L. Her Ul. et B. canonici ecclesiae Sancti Martini de civitate Maguntina, eum praebendam ipsorum in beneficium laicis ipsis retinentibus tribuisse, et aurum, argentum et alia ornamenta ecclesiae inconsulto clero ac populo distraxisse, ac post appellationem ad nos factam, multa de bonis suis eis abstulisse dixerunt, adjicientes etiam eumdem fratrem nostrum, convocata synodo, fecisse publice interdici, ne quisquam ad apostolicae sedis judicium praesumeret appellare. Quae quidem si in veritate subsistunt, tanto amplius nos contristant, quanto minus ab eo tale aliquid credebamus adversum nos, et sacrosanctam Romanam Ecclesiam attentari. Quapropter ut quae dicta sunt in lucem valeant devenire per nostra ei scripta mandavimus ut, vel ad praesentiam tuam accedat, excusaturus si poterit innocentiam suam, et exhibiturus illis sub tuo examine justitiae complementum, vel proxima festivitate beati Lucae nostro se conspectui repraesentet, sub nostro de his omnibus judicio responsurus. Quocirca per apostolica scripta fraternitati tuae mandamus, quatenus tam praedictos canonicos et alios qui adversus antefatum fratrem nostrum in hac causa stare voluerint, quam eumdem fratrem nostrum ante tuam praesentiam evoces, et canonicorum impetitionibus; illius vero defensionibus diligenter auditis et plenarie cognitis, et restitui eis praebendam suam quae post appellationem ablata est facias, et quidquid inde veritatis inveneris per scripta tua et eosdem canonicos nobis non desinas nuntiare, ut nos recognita taliter quod justum inde fuerit statuamus, ut, sicut nolumus, reprehendi austeritatis, ita nec remissionis aut desidiae in tantis excessibus argui valeamus. Praeterea quoniam supradictus Her, a quibusdam hominibus scilicet Ul. Rod. Fed. Edelr. et Her, multa de rebus suis sibi queritur injuste, et violenter ablata, nihilominus tibi mandamus ut illos nisi inique ablata ei reddiderint, excommunicationis ultione percellas. Datum Beneventi, XV Kal. Martii.